b'\n_START_ARTICLE_\nHolesterol\n_START_SECTION_\nPoimenovanje\n_START_PARAGRAPH_\nBeseda izhaja iz gr\xc5\xa1\xc4\x8dine, kjer chole pomeni \xc5\xbeol\xc4\x8d in stereos trden; kon\xc4\x8dnica -ol pomeni, da gre za alkohol. Prvi ga je namre\xc4\x8d leta 1769 odkril Fran\xc3\xa7ois Poulletier de la Salle v trdni obliki v \xc5\xbeol\xc4\x8dnih kamnih. Leta 1815 ga je kemik Eug\xc3\xa8ne Chevreul poimenoval holesterin.\n_START_SECTION_\nVloga\n_START_PARAGRAPH_\nHolesterol je potreben za izgradnjo in vzdr\xc5\xbeevanje celi\xc4\x8dnih membran; uravnava njihovo fluidnost v \xc5\xa1irokem temperaturnem razponu. Jetra dnevno proizvedejo okoli 1 g holesterola, ki se izlo\xc4\x8da v \xc5\xbeol\xc4\x8d. Hidroksilna skupina v molekuli holesterola interagira s polarnimi skupinami fosfolipidov in sfingolipidov v lipidnem dvosloju (membrani), medtem ko je preostali del molekule potopljen v membrano med nepolarne ma\xc5\xa1\xc4\x8dobnokislinske verige drugih lipidov. Nekatere raziskave ka\xc5\xbeejo, da ima holesterol tudi antioksidativno delovanje._NEWLINE_Pomemben je tudi za tvorbo \xc5\xbeol\xc4\x8da, ki je shranjen v \xc5\xbeol\xc4\x8dniku in pomaga prebavljati ma\xc5\xa1\xc4\x8dobe in lipidotopne vitamine A, D, E in K. Je poglavitni prekurzor v sintezi vitamina D in \xc5\xa1tevilnih steroidnih hormonov (kortizol, aldosteron, spolni hormoni). Je osnovna struktura steroidov. Je tudi sestavina \xc5\xbeiv\xc4\x8dnih ovojnic._NEWLINE_Nedavno so odkrili tudi njegovo vlogo v procesih celi\xc4\x8dne signalizacije, saj je bistvena sestavina lipidnih oto\xc4\x8dkov (angl. lipid raft), mikrodomen v membrani, ki naj bi bili pomemben element celi\xc4\x8dne sigalizacije. Prav tako zmanj\xc5\xa1uje prepustnost membrane za vodikove protone in natrijeve ione._NEWLINE_Pomemben je tudi pri procesu endocitoze.\n_START_SECTION_\nSinteza in absorpcija\n_START_PARAGRAPH_\nVe\xc4\x8dino holesterola proizvede telo samo, nekaj pa ga pridobi tudi s hrano. Holesterola je ve\xc4\x8d v tistih tkivih, kjer je njegova sinteza ve\xc4\x8dja ali v katerih je velik dele\xc5\xbe celi\xc4\x8dnih mambran (jetra, hrbtenja\xc4\x8da, mo\xc5\xbegani)._NEWLINE_Sintetizira se v endoplazemskem retikulumu ali pa ga celice privzamejo iz krvi, kjer se od prebavil prena\xc5\xa1a z lipoproteini nizke gostote (LDL) \xe2\x80\x93 privzem lipoproteinov v celico poteka preko receptorsko posredovane endocitoze in nato pride v lizosomih do hidrolize in sprosti se holesterol._NEWLINE_Sintetizira se iz acetilkoencima A. Okoli 20\xe2\x80\x9325\xc2\xa0% skupne dnevne proizvodnje (okoli 1 g) pote\xc4\x8de v jetrih, sinteza pa je znatna tudi v \xc4\x8drevesju, nadledvi\xc4\x8dnicah in spolovilih. S hrano dnevno vnesemo v telo v razvitem svetu v popre\xc4\x8dju 200\xe2\x80\x93300\xc2\xa0mg._NEWLINE_Holesterol, ki se izlo\xc4\x8di z \xc5\xbeol\xc4\x8dem v \xc4\x8drevesje, se v 92\xe2\x80\x9397\xc2\xa0% ponovno reabsorbira (glej enterohepati\xc4\x8dno kro\xc5\xbeenje)._NEWLINE_Konrad Bloch in Feodor Lynen sta leta 1964 prejela Nobelovo nagrado za odkritje mehanizma in uravnavanja presnove holesterola in ma\xc5\xa1\xc4\x8dobnih kislin\n_START_SECTION_\nHiperholesterolemija\n_START_PARAGRAPH_\nHiperholesterolemija je patolo\xc5\xa1ko stanje, kjer je raven holesterola v krvni plazmi previsoka. Ni bolezen, ampak metaboli\xc4\x8dna motnja (okvara delcev, ki prena\xc5\xa1ajo holesterol po krvi), ki jo lahko povzro\xc4\x8dijo mnoge bolezni (npr. sladkorna bolezen, bolezni \xc5\xa1\xc4\x8ditnice) Je eden od najbolj ogro\xc5\xbeajo\xc4\x8dih dejavnikov za hiter nastanek ateroskleroze.\n_START_SECTION_\nNose\xc4\x8dnost in materinstvo\n_START_PARAGRAPH_\nZa zdravljenje hiperholesterolemije med nose\xc4\x8dnostjo se lahko uporablja le zdravilo iz skupine ionskih izmenjevalcev.\n_START_SECTION_\nUstrezna prehrana\n_START_PARAGRAPH_\nZdrava hrana mora vsebovati \xc4\x8dim manj nasi\xc4\x8denih ma\xc5\xa1\xc4\x8dobnih kislin (ki so v maslu, slanini, masti ipd.) in soli ter \xc4\x8dim ve\xc4\x8d zelenjave, sadja in v vodi topnih vlaknin. Taka hrana zmanj\xc5\xa1uje vsebnost ma\xc5\xa1\xc4\x8dob v krvi in s tem \xc5\xa1\xc4\x8diti \xc5\xbeile.\n_START_SECTION_\nTelesna dejavnost\n_START_PARAGRAPH_\nRedna telesna dejavnost je zelo pomembna za vzdr\xc5\xbeevanje telesne te\xc5\xbee, zmanj\xc5\xa1anje \xc5\xa1kodljivega holesterola LDL in pove\xc4\x8danje koristnega holesterola HDL.\n_START_SECTION_\nSprostitvene tehnike\n_START_PARAGRAPH_\n\xc4\x8custveni in socialni stres pospe\xc5\xa1ujeta aterosklerozo in nastanek sr\xc4\x8dno-\xc5\xbeilne bolezni.\n_START_SECTION_\nZdravila\n_START_PARAGRAPH_\nZdravljenje z zdravo prehrano in rednim gibanjem naj traja vsaj 6 mesecev, preden se odlo\xc4\x8dimo za zdravljenje z zdravili, ki je drugotni ukrep in nikakor ne more biti nadomestilo za spremembo na\xc4\x8dina \xc5\xbeivljenja, kve\xc4\x8djemu njegova nadgradnja. V grobem jih delimo v \xc5\xa1tiri skupine: statini, fibrati, zaviralci absorpcije holesterola in ionski izmenjevalci._NEWLINE_Statini ne zmanj\xc5\xa1ujejo samo vsebnosti holesterola v krvi, temve\xc4\x8d dokazano neodvisno izbolj\xc5\xa1ujejo pro\xc5\xbenost \xc5\xbeil, zavirajo aktivacijo ter raztrganje ateroskleroti\xc4\x8dnih leh, delujejo antioksidativno in protivnetno ter uravnote\xc5\xbeijo strjevanje krvi. V raziskavah so sicer zabele\xc5\xbeili ve\xc4\x8d razli\xc4\x8dnih mo\xc5\xbenih ne\xc5\xbeelenih u\xc4\x8dinkov, ki pa so dokaj redki (le pri 1 do 2\xc2\xa0% bolnikov), ve\xc4\x8dinoma blagi in prehodni. U\xc4\x8dinkovitost in varnost sta bili z raziskavami potrjeni pri bolnikih, ki so jih jemali neprekinjeno tudi deset let ali ve\xc4\x8d._NEWLINE_Mehanizem delovanja statinov Statini zavirajo delovanje reduktaze 3-hidroksi-3- metilglutaril koencima A (HMG CoA), encima, ki katalizira pretvorbo HMG CoA v mevalonsko kislino. Ta pretvorba je ena zgodnjih stopenj v verigi biosinteze holesterola. Zaradi blokade te sinteze s statini se pove\xc4\x8da odzivnost receptorjev za holesterol LDL v jetrih, pa tudi v tkivih izven jeter. Ti receptorji ve\xc5\xbeejo delce holesterola LDL in jih odstranjujejo iz plazme, zaradi \xc4\x8desar se zmanj\xc5\xa1a koncentracija holesterola v krvi._NEWLINE_Fibrate priporo\xc4\x8dajo zlasti pri pove\xc4\x8danih vrednostih trigliceridov, saj jih zmanj\xc5\xa1ujejo uspe\xc5\xa1neje od statinov (do 60\xc2\xa0%), hkrati pa pove\xc4\x8dujejo vsebnost koristnega holesterola HDL. Tudi zdravila iz te skupine uporabljamo \xc5\xbee zelo dolgo (ve\xc4\x8d kot 30 let) in so dokaj varna. Kljub dolgoletnim izku\xc5\xa1njam pa je bilo v raziskave s temi zdravili vklju\xc4\x8denih manj bolnikov in opravljenih manj raziskav kot s statini. Zdravila iz te skupine \xc5\xbeal pogosteje povzro\xc4\x8dajo ne\xc5\xbeelene stranske u\xc4\x8dinke kot statini._NEWLINE_Zaviralci absorpcije holesterola iz \xc4\x8drevesja so novej\xc5\xa1a skupina zdravil. Uporabljajo se zlasti v kombinaciji s statini, saj omogo\xc4\x8dajo, da z majhnimi odmerki statinov dose\xc5\xbeemo zelo u\xc4\x8dinkovito zdravljenje. To zmanj\xc5\xa1uje nevarnost pojava ne\xc5\xbeelenih u\xc4\x8dinkov. Ko statinu dodamo zaviralec absorpcije, se vsebnost holesterola zmanj\xc5\xa1a za dodatnih 20\xc2\xa0%. Kot samostojno zdravilo se zaviralci absorpcije uporabljajo le, \xc4\x8de bolniki s hiperholesterolemijo ne prena\xc5\xa1ajo zdravljenja s statini._NEWLINE_Ionske izmenjevalce, ki jih za zdravljenje hiperholesterolemije uporabljamo najdlje, danes redkeje predpi\xc5\xa1emo, saj so ne\xc5\xbeeleni stranski u\xc4\x8dinki pri njih pogostej\xc5\xa1i (tudi do 30\xc2\xa0%), zlasti so pogoste prebavne te\xc5\xbeave. Ker ta zdravila ne prehajajo v kri (delujejo le v prebavilih), jih dajemo takrat, kadar zdravil iz prvih dveh skupin ne smemo dati (otroci, nose\xc4\x8dnice), ali pa so\xc4\x8dasno s statini pri hudih hiperholesterolemijah, ko samo s statini ne dose\xc5\xbeemo zadostnega zmanj\xc5\xa1anja holesterola v krvi.'